Na temelju članka 75. stavak 1. i 7. Zakona o sportu („Narodne novine” broj 141/22) i članka 33. stavka 1. točka 23 Statuta Općine Jelenje ”Službene novine Općine Jelenje” broj 59/23) ) Općinsko vijeće Općine Jelenje na 17. sjednici održanoj 21. prosinca 2023. donijelo je

**ODLUKU  
o stipendiranju sportašica i sportaša sa područja općine Jelenje**

Članak 1.

Ovom Odlukom utvrđuju se uvjeti za stjecanje prava, kriteriji za dodjelu te postupak dodjele sportskih stipendija Općine Jelenje.

Izrazi koji se u ovoj odluci koriste za osobe u muškom rodu su neutralni i odnose se na muške i ženske osobe.

Članak 2.

Stipendije se dodjeljuju sportašima I., II. ili III. kategorije sukladno kategorizaciji Hrvatskog olimpijskog odbora (u daljnjem tekstu HOO).

Broj sportskih stipendija i visinu pojedinačnog iznosa mjesečne stipendije utvrđuje općinski načelnik Općine Jelenje (u daljnjem tekstu: načelnik) za svaku kalendarsku godinu posebno, a u skladu s osiguranim proračunskim sredstvima.

Sportske stipendije se dodjeljuju za razdoblje jedne kalendarske godine i isplaćuju se jednom mjesečno do 10. u mjesecu za prethodni mjesec .

Članak 3.

Sportašima I., II. ili III. kategorije sukladno kategorizaciji HOO-a stipendije se dodjeljuju na temelju javnog natječaja.

Odluku o raspisivanju natječaja donosi općinski načelnik u pravilu u mjesecu siječnju za tekuću kalendarsku godinu.

Obavijest o natječaju se objavljuje u dnevnom tisku, a cjeloviti tekst natječaja na oglasnoj ploči i web stranici Općine Jelenje.

Obrada prijava pristiglih na natječaj i sastavljanje rang liste obavlja Odbor za sport Općine Jelenje, te podnosi općinskom načelniku prijedlog za odabir stipendista.

Odluka općinskog načelnika i rang-lista prijavljenih stipendista objavljuju se na oglasnoj ploči Općine Jelenje i na web stranici Općine Jelenje.

Općinski načelnik donosi odluku o odabiru stipendista u roku od 30 dana od dana zaključenja natječaja.

Članak 4.

Pravo na stipendiju, imaju sportaši koji ispunjavaju sljedeće uvjete:

- da su državljani Republike Hrvatske s prebivalištem na području Općine Jelenje najmanje godinu dana prije dana podnošenja zamolbe,

- da im je izdano Rješenje o kategorizaciji za sportaše I., II. ili III. kategorije sukladno kategorizaciji HOO-a,

- da su između 14 i 27 godina starosti,

- da su redoviti učenici ili studenti,

- da je u godinu dana koji su prethodini objavi natječaja aktivno učestvovao na sportskim natjecanjima.

Članak 5.

Ako broj zaprimljenih zamolbi premašuje broj sportskih stipendija utvrđen odlukom iz članka 2. stavak 2. ove Odluke, sportske stipendije će se dodijeliti sljedećim redoslijedom:

-sportašima kategoriziranima u višu kategoriju,

-sportašima - članovima kluba, odnosno sportske udruge, sa sjedištem na području Općine Jelenje.

Članak 6.

Pravo na stipendiju nemaju sportaši koji:

-ostvaruju neku drugu stipendiju, bez obzira po kojoj osnovi (u Općini Jelenje, kao i u bilo kojoj drugoj Instituciji),

-su registrirani korisnici stimulativnih ili opojnih sredstava.

Ako podnositelj zamolbe prima drugu stipendiju, može se opredijeliti za sportsku stipendiju Općine Jelenje ukoliko mu je ona povoljnija od one koju dobiva.

Članak 7.

Rok za dostavu prijave na natječaj je 15 dana od dana objave natječaja u dnevnom tisku i na web stranici Općine Jelenje.

Nepravovremene prijave neće se razmatrati, dok za nepotpune prijave Odbor može zatražiti njihovu dopunu te odrediti primjeren rok za dostavu nedostajuće dokumentacije, ne duži od 3 dana.

Članak 8.

Udovoljavanje uvjetima ove Odluke dokazuje se preslikama sljedećih isprava:

-domovnicom,

-potvrda o prebivalištu na području Općine Jelenje

-potvrda o članstvu u klubu, odnosno sportskoj udruzi, izdanu od sportskog kluba, odnosno sportske udruge,

-Rješenjem o kategorizaciji za sportaše I., II. ili III. kategorije sukladno kategorizaciji HOO-a,

-izjavom o učestvovanju na natjecanjima u zadnjih godinu dana od dana objave natječaja,

-izjava da nije korisnik stimulativnih ili opojnih sredstava.

- potvrdu o statusu redovitog učenika ili studenta

Članak 9.

Sportska udruga koja djeluje na području Općine Jelenje, dužna je, na zahtjev Općine, dostaviti potrebne podatke o sportašima razvrstanima u neku od kategorija HOO kako bi se dobila slika o njegovoj sportskoj aktivnosti u proteklom razdoblju.

U slučaju da sportska udruga ne postupi prema prethodnim stavcima ovog članka kao i ako uskrati svoga člana (kandidata za stipendiju) za potrebne podatke, općinski načelnik donijeti će odluku o valjanosti kandidature.

Članak 10.

Stipendije se dodjeljuju bespovratno osim u slučaju ako:

-stipendist u vrijeme dobivanja stipendije pravomoćno bude osuđen na bezuvjetnu kaznu zatvora,

-stipendist u vrijeme dobivanja stipendije više ne bude član niti jedne sportske udruge na osnovi koje može ostvariti pravo na sportsku stipendiju,

-se utvrdi da je u vrijeme dobivanja stipendije stipendist uzimao ili uzima nedozvoljena stimulativna sredstva,

-u vrijeme dobivanja stipendije, bez opravdanih razloga stipendist odbije nastupiti za nacionalnu selekciju kao i ako bez opravdanih razloga odbije na bilo koji način zastupati interese Općine Jelenje,

-stipendist svojim nedoličnim ponašanjem bude narušavao ugled kluba, odnosno sportske udruge Općine ili Države.

Ako se utvrdi da su ispunjeni uvjeti iz stavka 1. ovog članka, općinski načelnik donijet će Odluku o raskidu ugovora te povratu cjelokupnog isplaćenog iznosa stipendije.

Članak 11.

Međusobna prava i obveze Općine Jelenje, kao davatelja sportske stipendije i primatelja sportske stipendije, u skladu s ovom Odlukom, uređuju se ugovorom.

Ugovor sadrži podatke o ugovornim stranama, iznos stipendije i način isplate, rok na koji je sklopljen, odredbe o vraćanju stipendije, mjesto i nadnevak zaključenja ugovora te potpisa ugovornih strana.

Članak 12.

Korisniku stipendije prestaje pravo na stipendiju zbog bilo kojeg od sljedećih razloga:

-ako tijekom godine za koju se dodjeljuje stipendija promijeni prebivalište s područja Općine Jelenje, danom promjene prebivališta.

-ako u vrijeme dobivanja stipendije pravomoćno bude osuđen na bezuvjetnu kaznu zatvora, danom pravomoćnosti presude,

-ako u vrijeme dobivanja stipendije više ne bude član niti jedne sportske udruge na osnovi koje može ostvariti pravo na sportsku stipendiju, danom prestanka članstva,

-ako na vrijeme, a najkasnije u roku od 30 dana od nastalih promjena ne dostavi Općini obavijest o promjeni statusa sportaša,

-ako se utvrdi da je u vrijeme dobivanja stipendije uzimao ili uzima nedozvoljena stimulativna sredstva, danom utvrđivanja,

-ako u vrijeme dobivanja stipendije, bez opravdanih razloga odbije nastupiti za nacionalnu selekciju kao i ako bez opravdanih razloga odbije na bilo koji način zastupati interese Općine Jelenje, danom odbijanja.

Ako se utvrdi da su ispunjeni uvjeti iz stavka 1. ovog članka, općinski načelnik donijeti će odluku o raskidu ugovora te o obvezi povrata cjelokupnog iznosa sportske stipendije.

Članak 13.

Stipendisti se obvezuju, po potrebi i na zahtjev Općine Jelenje, dati svoj doprinos lokalnoj zajednici (u ustanovama, poduzećima i udrugama na području Općine Jelenje), u trajanju do 10 sati godišnje,

Članak 14.

Ova Odluka stupa na snagu osmog dana od dana objave u Službenim novinama Općine Jelenje

KLASA: 024-04/23-01/8

URBROJ: 2170-20-03-01/03-23-8

Dražice, 22. prosinca 2023.

PREDSJEDNICA OPĆINSKOG VIJEĆA

OPĆINE JELENJE

Izabela Nemaz